Ṣùgbọ́n nǹkan kan wáá ṣẹlẹ̀ nígbà tí ó di ọdún kẹta gééré tí mo ṣìnà sínú igbó yìí báyìí ni: ṣe ló di ọjọ́ kan tí mo rìn lọ si inú igbó tí mo wá èèso igi lọ. Mo ri ọ̀pọ̀lọpọ̀ ìjàpá ṣùgbọ́n n kò rí àwọn ìgbìn jù bẹ́ẹ̀ lọ, inú sì ń bí mi nítorí ìgbín tóbi ju ìjàpá nínú Igbó Olódùmarè ṣùgbọ́n àwọn ìjàpá ibẹ̀ kéré ju irú ìjàpá tí a máa ń rí lọ. Kò pẹ́ púpọ̀ tí mo ń yí igbó kiri tí òjò ńlá bẹrẹ̀ sí rọ̀ bẹ́ẹ̀ ni n kò ì tí ì dé ibùdó, mo sì sá pamọ́ si inú ihò kékeré kan . Ṣùgbọ́n òjò yìí pọ̀ gidigidi bẹ́ẹ̀ ni ẹ̀fúùfù ń fẹ́ kíkankíkan. Kò pẹ tí mo dé inú ihò yìí tí àgbàra òjò fi lé mi j’de tí mo sì tún sá sí ihò míràn. Nínú ihò kejì yìí, àgbàrá òjò tún lé mi jáde, òjò náà pọ̀ tó bẹ́ẹ̀ ẹ̀fúùfù sì fẹ́ tó bẹ́ẹ̀ gẹ́ẹ́, n kò ì tí ì bá irú rẹ̀ pàdé láti ọjọ́ tí mo ti sìnà sí ibẹ̀. Nígbà tí ó pẹ́ òjò yìí dá mo sì múra mo kọ orí sí ibùdo mi, nígbà tí mo máa dé ibẹ̀, igi ńlá kan báyìí ti wó sí ọ̀kánkán ihò mi, igi náà sì ti yí òkúta kúrò lẹ́nu ihò mi. Nígbà tí mo wo inú ihò mi báyìí, ṣe ni àgbàrá òjò kún inú rẹ̀ bámúbámú, gbangba báyìí ni mo sì ń wao àwọn ìkarawun ìgbín tí mo fi ń pọ̀n omi àti igbá ẹ̀hìn ìjàpá tí mo ń lò bí àwo óunjẹ, gbogbo wọ́n dà bí ọkọ̀ lójú omi. Èyí tí ó burú ju gbogbo ọ̀rọ̀ yìí lọ ni pé iná ti kú bẹ́ẹ̀ igi ìṣáná kan ni ó kù sí inú ilé ìṣáná kí n tóó lọ, òjò sì ti pa ìṣáná náà tó bẹ́ẹ̀ tí ibi rógódó tí a fi ń ṣáná ni orí rẹ̀ ti bó sọnù. Eléyìí wáá fún mi ní ìbànújẹ́ tó bẹ́ẹ̀ tí mo fẹ́rẹ̀ sọ ìrètí nù pátápátá, mo kígbe rara mo sì wí pé:’Tèmi fi ọwọ́ Rẹ o, Ọlọ́run Ọba.’
Sugbon nnkan kan waa sele nigba ti o di odun keta geere ti mo sina sinu igbo yii bayii ni: se lo di ojo kan ti mo rin lo si inu igbo ti mo wa eeso igi lo. Mo ri opolopo ijapa sugbon n ko ri awon igbin ju bee lo, inu si n bi mi nitori igbin tobi ju ijapa ninu Igbo Olodumare sugbon awon ijapa ibe kere ju iru ijapa ti a maa n ri lo. Ko pe pupo ti mo n yi igbo kiri ti ojo nla bere si ro bee ni n ko i ti i de ibudo, mo si sa pamo si inu iho kekere kan . Sugbon ojo yii po gidigidi bee ni efuufu n fe kikankikan. Ko pe ti mo de inu iho yii ti agbara ojo fi le mi j’de ti mo si tun sa si iho miran. Ninu iho keji yii, agbara ojo tun le mi jade, ojo naa po to bee efuufu si fe to bee gee, n ko i ti i ba iru re pade lati ojo ti mo ti sina si ibe. Nigba ti o pe ojo yii da mo si mura mo ko ori si ibudo mi, nigba ti mo maa de ibe, igi nla kan bayii ti wo si okankan iho mi, igi naa si ti yi okuta kuro lenu iho mi. Nigba ti mo wo inu iho mi bayii, se ni agbara ojo kun inu re bamubamu, gbangba bayii ni mo si n wao awon ikarawun igbin ti mo fi n pon omi ati igba ehin ijapa ti mo n lo bi awo ounje, gbogbo won da bi oko loju omi. Eyi ti o buru ju gbogbo oro yii lo ni pe ina ti ku bee igi isana kan ni o ku si inu ile isana ki n too lo, ojo si ti pa isana naa to bee ti ibi rogodo ti a fi n sana ni ori re ti bo sonu. Eleyii waa fun mi ni ibanuje to bee ti mo fere so ireti nu patapata, mo kigbe rara mo si wi pe:’Temi fi owo Re o, Olorun Oba.’